**Nacrt**

**ZAKON**

**O IZMJENAMA I DOPUNAMA ZAKONA O POREZU NA DOHODAK FIZIČKIH LICA**

**Član 1**

U Zakonu o porezu na dohodak fizičkih lica („Službeni list RCG“, br. 65/01, 37/04 i 78/06 i „Službeni list CG“, br. 86/09, 14/12 i 6/13), u članu 5a u uvodnoj rečenici stava 1 riječi: ”Opštim kolektivnim ugovorom” zamjenjuju se riječima: „propisom Vlade Crne Gore (u daljem tekstu: Vlada)”.

U stavu 2 poslije tačke 17 dodaje se nova tačka koja glasi:

„18) naknada koje se isplaćuju pripadnicima Vojske Crne Gore i drugim licima koja su upućena u međunarodne snage, mirovne misije i druge aktivnosti u inostranstvu, u skladu sa zakonom kojim se uredjuje upotreba jedinica Vojske Crne Gore u  međunarodnim snagama i učešće pripadnika civilne zaštite, policije i zaposlenih u organima državne uprave u mirovnim misijama i drugim aktivnostima u inostranstvu do iznosa koji propisuje Vlada.”

**Član 2**

U članu 35 stav 3 mijenja se i glasi:

„3) Izuzetno od stava 2 ovog člana kod iznajmljivanja soba, apartmana, kuća i stanova za odmor putnicima i turistima, standardni rashodi priznaju se u visini:

 - 50% ostvarenih prihoda ako je plaćena boravišna taksa;

 - 70% ostvarenih prihoda ako je zaključen ugovor o zakupu sa turističkom agencijom ili lokalnom turističkom organizacijom, i po tom osnovu ostvarena prosječna popunjenost kapaciteta od najmanje 60 dana na godišnjem nivou."

**Član 3**

U članu 37a stav 5 briše se.

**Član 4**

U članu 43 stav 4 poslije tačke 4 dodaje se nova tačka koja glasi:

„5) po osnovu ličnih primanja ostvarenih kod dva ili više poslodavaca, odnosno isplatilaca primanja, a čiji je ukupan mjesečni bruto iznos iznad 720 Eura.“

**Član 5**

U članu 47 stav 1 riječi: ”poreskom organu i” brišu se.

**Član 6**

U članu 49 stav 4 riječ “prethodne” zamjenjuje se riječju ”tekuće”.

Poslije stava 7 dodaje se novi stav koji glasi:

„(8) Izuzetno od stava 1 ovog člana, obvezniku koji obavlja djelatnost: advokatsku, notarsku, revizorsku, računovodstvenu, zdravstvenu, konsultantsku, projektantsku, geometra, javnog izvršitelja, drugih profesionalnih i intelektualnih zanimanja, frizersku, bilijar klubova, zabavnih igara, trgovine na malo i veliko, ugostiteljstva, hotela, finansijskog posredovanja i aktivnosti u vezi s nekretninama, osim trgovinske i ugostiteljske djelatnosti koja se obavlja na tezgi, u privremenom objektu, sličnom montažnom ili pokretnom objektu, ne može se  priznati  pravo da porez plaća u godišnjem paušalnom iznosu.“

**Član 7**

Član 53a mijenja se i glasi:

„(1) Novčanom kaznom u iznosu od 2.000 eura do 20.000 eura kazniće se za prekršaj pravno lice, ako:

1) kao isplatilac prihoda na koje se plaća porez na dohodak, porez na prihode ne obračuna, netačno obračuna, ne obustavi ili ne uplati prilikom svake isplate prihoda (čl. 46, 46a, 49a i 50);

2) kao poslodavac, odnosno isplatilac ličnih primanja zaposlenom u propisanom roku ne dostavi podatke o isplaćenim ličnim primanjima zaposlenih, obustavljenom i uplaćenom porezu na ta lična primanja ili izvještaje i druge evidencije koje su bitne za obračun poreza na lična primanja (član 47).

(2) Za prekršaj iz stava 1 ovog člana kazniće se i odgovorno lice u pravnom licu, državnom organu, organu državne uprave, odnosno organu lokalne samouprave i lokalne uprave, novčanom kaznom u iznosu od 500 eura do 1.000 eura.

(3) Novčanom kaznom u iznosu od 1.000 eura do 6.000 eura kazniće se za prekršaj preduzetnik, ako:

1) nadležnom poreskom organu do kraja aprila tekuće godine za prethodnu godinu ne podnese poresku prijavu, netačno obračuna ili ne uplati porez istovremeno sa podnošenjem poreske prijave ( član 42 i član 43 st. 1 i 2);

2) akontaciju poreza na prihode od samostalne djelatnosti ne plati u propisanom roku (član 48);

3) poresku obavezu utvrdjenu u paušalnom iznosu ne plati u propisanom roku (član 49 st. 3 i 7);

4) ne vodi poslovne knjige o ostvarenom prometu (član 49 stav 5).

(4) Za prekršaj iz stava 3 ovog člana preduzetniku se, uz novčanu kaznu, može izreći i zaštitna mjera zabrane obavljanja djelatnosti, u trajanju od jednog do tri mjeseca.”

**Član 8**

Član 53b mijenja se i glasi:

„Za prekršaj iz člana 53a stav 3 tačka 4 ovog zakona fizičkom licu izriče se kazna prekršajnim nalogom u iznosu od 200 eura.”

**Član 9**

 U članu 53v uvodna rečenica mijenja se i glasi:

”Novčanom kaznom u iznosu od 250 eura do 2.000 eura kazniće se za prekršaj poreski obveznik fizičko lice ako:”.

**Član 10**

Poslije člana 55 dodaju se dva nova člana koja glase:

„**Član 55a**

Odredba člana 43 stav 4 tačka 5 ovog zakona primjenjuje se samo na lična primanja koja rezident ostvari u periodu od 8. februara do 31. decembra 2013. godine.

**Član 55b**

Danom stupanja na snagu ovog zakona prestaje da važi član 136 Zakona o izmjenama i dopunama zakona kojima su propisane novčane kazne za prekršaje („Službeni list CG“ broj 40/11).”

**Član 11**

Ovaj zakon stupa na snagu narednog dana od dana objavljivanja u “Službenom listu Crne Gore”.

**O B R A Z L O Ž E NJ E**

**I   Ustavni osnov za donošenje zakona**

Ustavni osnov za donošenje Zakona o dopunama zakona o porezu na dohodak fizičkih lica sadržan je u članu 16 tačka 5 Ustava Crne Gore, kojim je predviđeno da se zakonom uređuju pitanja od interesa za Crnu Goru.

**II   Razlozi za donošenje zakona**

Važećim Zakonom o porezu na dohodak fizičkih lica (»Službeni list RCG« br.  65/01, 37/04, 78/06 i "Službeni list CG", broj 86/09, 14/12 i 6/13)  uredjeno je oporezivanje dohotka fizičkih lica. Jedan od izvora prihoda na koji se plaća porez na dohodak fizičkih lica je i prihod ostvaren po osnovu obavljanja samostalne djelatnosti. Zakonom je propisana mogućnost paušalnog oporezivanja prihoda od samostalne djelatnosti, ukoliko preduzetnik ostvari prihod u prethodnoj godini, odnosno ako je godišnji planirani promet, u slučaju otpočinjanja  obavljanja djelatnosti, manji od 18.000 Eura.

Osnovni razlozi za izmjenu Zakona o porezu na dohodak fizickih lica uslovljeni su potrebom revidiranja poreske politike u pogledu paušalnog oporezivanja. Informacijom o politici paušalnog oporezivanja koju je Vlada Crne Gore usvojila tokom jula o.g. zaključeno je da se pojedine samostalne djelatnosti u zavisnosti od vrste, prirode i obima posla (advokatske, notarske, racunovodstvene, knjigovodstvene, revizorske, zdravstvene djelatnosti i dr.) isključe iz sistema paušalnog oporezivanja, odnosno da se oporezuju po stvarno ostvarenom dohotku.

Pored navedenog, izmjene citiranog zakona se obrazlažu potrebom sistemskog rješavanja problema sive ekonomije, kroz unapređenje kaznene politike i stvaranje uslova za bolju poresku disiplinu.

Takodje, predloženim izmjenama vrši se pravno-tehničko poboljšanje rešenja koja se odnose na izuzeća od plaćanja poreza na odredjena lična primanja i pojednostavljenje postupka kod obaveze podnošenja evidencije o isplaćenim ličnim primanjima na godišnjem nivou i plaćenim fiskalnim obavezama po tom osnovu, kao i na obavezu zaposlenih lica koja su imala primanja od više poslodavaca čiji je mjesečni iznos iznad 720 Eura za podnošenje godišnje prijave poreza na dohodak fizičkih lica.

**III  Usaglašenost sa evropskim zakonodavstvom i potvrđenim međunarodnim konvencijama**

Materija obuhvaćena navedenim Predlogom Zakona nije izričito regulisana propisima EU.

**IV   Objašnjenje osnovnih pravnih instituta**

Član 1 - Ovom odredbom predlaže se da naknade koje se isplaćuju pripadnicima Vojske Crne Gore i predstavnicima državnih organa koji su upućeni u mirovne misije u inostranstvo, budu oslobodjene od plaćanja poreza na dohodak fizičkih lica.

Član 3 - Ovom odredbom vrši se pravno-tehničko poboljšanje i predlaže se brisanje odredbe koja se odnosi na donošenje podzakonskog akta kojim se bliže uredjuje plaćanje poreza na kapitalne dobitke, jer je ova materija već uredjena Zakonom (čl. 37a do 37h).

Član 2 - Ovom odredbom, na predlog Ministarstva turizma i održivog razvoja, predlaže se da se vlasnicima nepokretnosti koji daju u zakup nepokretnosti i imaju potpisan ugovor o zakupu sa turističkom agencijom ili lokalnom turističkom organizacijom priznaju standardni rashodi u visini 70% od ostvarenih prihoda, ako vlasnik nepokretnosti ostvari minimalnu prosječnu popunjenost nepokretnosti od 60 dana na godišnjem nivou.Ova izmjena je podsticaj unapređenju turističkih usluga putem iznajmljivanja soba, apartmana i kuća za odmor putnicima i turistima, preko turističkih organizacija i agencija uz priznavanje većih standardnih troškova.

Čl. 4 i 10 - Ovim odredbama predlaže se da su lica koja tokom mjeseca ostvaruju lična primanja po više osnova, odnosno kod više poslodavaca ili isplatilaca, a čiji je ukupan mjesečni bruto iznos tih primanja iznad 720 Eura, dužna da podnesu godišnju prijavu poreza na dohodak fizičkih lica za 2013. godinu, kako bi se obračunao i uplatio porez na lična primanja iznad 720 Eura po višoj poreskoj stopi od 15% (koja je uvedena od 8. februara ove godine i čija primjena je privremenog karaktera tj. do 31. decembra 2013. godine). Na ovaj način se postiže isti poreski tretman primanja zaposlenih koji su imali više primanja od istog poslodavca i zaposlenog koji je pored zarade imao prihode od ličnih primanja od drugih isplatilaca. Upravo iz navedenog razloga je i predvidjeno da se ova odredba primjenjuje u periodu od 8. februara do 31. decembra 2013. godine.

Član 5 - Ovom odredbom predlaže se ukidanje obaveze poslodavca da nadležnom poreskom organu podnosi godišnji izvještaj o isplaćenim ličnim primanjima i plaćenom porezu na ta lična primanja po zaposlenom, jer podnošenjem mjesečnih izvještaja o obračunatim i plaćenim porezima (obrazac IOPPD) od strane poslodavaca poreski organ ima evidenciju o svim isplaćenim primanjima i uplaćenim fiskalitetima za ta primanja na godišnjem nivou.

Član 6 - Ovom odredbom predlaže se da odredjene samostalne djelatnosti  budu izuzete od prava na paušalno oporezivanje prihoda, a posebno djelatnost advokata, notara, revizora, računovođa, projektanata, frizera i sl, odnosno da se oporezuju po stvarno ostvarenom dohotku. Na ovaj način će lica koja obavljaju navedene djelatnosti prikazivati stvarno ostvareni promet, jer su u obavezi da vode poslovne knjige prema sistemu dvojnog knjigovodstva, a ne samo knjigu prometa koju su dužni da vode paušalci. Takođe, navedenim izmjenama postiže se usaglašavanje pojedinih vrsta djelatnosti sa svrhom postojanja prava paušalnog oporezivanja, koje se prije svega, ogleda u tome da vodjenje knjiga ne predstavlja tehnički problem i nesrazmjeran trošak preduzetniku, imajuci u vidu vrstu, obim i prirodu obavljanja posla.

Predloženim izmjenama pojedine trgovinske i ugostiteljske djelatnosti koje se obavljaju na tezgama, u privremenim objektima, sličnim montažnim ili pokretnim objektima ne isključuju se iz sistema paušalnog oporezivanja, jer je vodjenje poslovnih knjiga teško izvodljivo zbog prirode posla koji obavljaju.

Čl. 7, 8 i 9 - Ovim odredbama predlaže se da se pravnom licu, koje kao isplatilac prihoda na koje se plaća porez na dohodak, ne obračuna, netačno obračuna, ne obustavi ili ne uplati porez na prihode prilikom svake isplate prihoda, novčana kazna propisana u rasponu od 2.000 € do 10.000€ poveća do 20.000€, odgovornom licu u pravnom licu sa 200 eura do 1.000 eura poveća na iznos od 500€ do 1.000 €, a preduzetniku za koga je kazna bila propisana do 5.000 €, poveća na iznos do 6.000 €.

Navedenim odredbama predlaže se da se i poreskom obvezniku - fizičkom licu povećaju novčane kazne za prekršaje (nepodnošenje godišnje poreske prijave; neobračunavanje, netačno obračunavanje i neplaćanje akontacionog poreza na prihode od imovine od strane preduzetnika u korist poreskog obveznika), tako da bi se raspon kazne od 150 eura do 1.000 eura, povećao na rapson od 250 eura do 2.000 eura.

Član 11 - Ovim odredbama predlaže se primjena navedenih rješenja narednog dana od dana objavljivanja u Službenom listu Crne Gore.

**V Razlozi za donošenje zakona po skraćenom postupku**

U cilju blagovremene i efikasnije primjene Zakona i obezbjeđenja stabilizacje javnih finansija, neophodno je da se ubrza proces usvajanja predmetnog zakona. Stoga, Vlada Crne Gore predlaže da Skupština, shodno članu 151 Poslovnika Skupštine, ovaj zakon donese po skraćenom postupku.

**VI  Procjena finansijskih sredstava  za sprovođenje zakona**

Za sprovođenje ovog zakona nije potrebno obezbijediti dodatna sredstva.

Predloženim izmjenama doći će do rasta prihoda po osnovu poreza i doprinosa za obavezeno socijalno osiguranje koji uplaćuju preduzetnici.